આ દરમ્યાન સ્થાનિક હવામાન વિભાગની કચેરી દ્વારા શહેરમાં આગામી તા.ર૬ જુલાઇ સુધી મધ્યમ પ્રકારનો વરસાદ પડવાની આગાહી કરાઇ છે. આજે સવારના ૮ થી ૧૦ કલાક વચ્ચે એક ઇંચથી વધુ વરસાદ પડતાં ફરીથી ઓફિસ અવર્સમાં સેંકડો નાગરિકો મુશ્કેલીમાં મુકાઇ ગયા હતા. અનેક રસ્તાઓ પર પાણી ફરી વળતાં એએમટીએસની બસને ડાઇવર્ઝન અપાયું હતું. મહિલા ઉતારુઓ સહિતના ઉતારુઓ પાસેથી રિક્ષાવાળાઓ મોં માગ્યાં ભાડાં વસૂલતા જોવા મળ્યા હતા. ઘણા વિસ્તારોમાં લોકો પોતે જ કેચપીટ કે મેનહોલનાં ઢાંકણાં ખોલી વરસાદી પાણીનો નિકાલ કરતા નજરે પડ્યા હતા. ગોતા, બોડકદેવ અને દૂધેશ્વરમાં બે ઇંચ વરસાદ પડ્યો હતો. ઝોનવાઇઝ વરસાદની વિગતો તપાસતાં દક્ષિણ ઝોનમાં અડધો ઇંચ, ઉત્તર ઝોનમાં એક ઇંચથી વધુ, મધ્ય ઝોન, નવા પશ્ચિમ ઝોન અને પશ્ચિમ ઝોનમાં દોઢ ઇંચથી વધુ અને પૂર્વ ઝોનમાં પોણો ઇંચ વરસાદ નોંધાયો હતો.